### NN 56/2023 (26.5.2023.), Odluka Ustavnog suda Republike Hrvatske broj: U-IIIA-7323/2022 od 27. travnja 2023.

USTAVNI SUD REPUBLIKE HRVATSKE

979

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, u postupku koji je ustavnom tužbom pokrenuo Miro Cvijić iz Banja Luke, Bosna i Hercegovina, kojeg zastupa Iva Sindičić, odvjetnica u Rijeci, na sjednici održanoj 27. travnja 2023. jednoglasno je donio

ODLUKU

I. Ustavna tužba se usvaja.

II. Općinski sud u Rijeci dužan je dovršiti ovršni postupak koji se pred tim sudom vodi pod brojem Ovr-9784/2016 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Miri Cvijiću iz Banja Luke, Ul. Carice Milice 40, Bosna i Hercegovina određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 2.760 eura.

IV. Naknada iz točke III. izreke ove bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Miro Cvijić iz Banja Luke, Bosna i Hercegovina (u daljnjem tekstu: podnositelj) podnio je 15. prosinca 2022. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) smatrajući da je trajanjem izvanparničnog postupka koji se vodio pred Općinskim sudom u Rijeci pod brojem R1-17/2013 i ovršnog postupka koji se vodi pred Općinskim sudom u Rijeci pod brojem Ovr-9784/2016, povrijeđeno njegovo ustavno pravo na donošenje odluke u razumnom roku zajamčeno člankom 29. stavkom 1. Ustava.

Podnositelj u ustavnoj tužbi predlaže da Ustavni sud donese odluku kojom se ustavna tužba usvaja, kao i da mu se odredi primjerena novčana naknada.

2. Za potrebe ustavnosudskog postupka pribavljen je spis ovršnog predmeta i predmeta priznanja strane sudske odluke.

II. PREGLED RADNJI U POSTUPKU

3. Podnositelj je 29. siječnja 2012. podnio Općinskom sudu u Rijeci zahtjev za priznanje i izvršenje strane sudske odluke – presude Osnovnog suda u Banjoj Luci broj: 71 0 P 035276 03 P od 16. travnja 2009., koji je vođen pod brojem R1-17/2013.

Dana 24. listopada 2013. doneseno je rješenje kojim je priznata presuda Osnovnog suda u Banja Luci.

Povodom žalbe protustranke to je rješenje potvrđeno rješenjem Županijskog suda u Rijeci broj: Gž-2224/2014 od 25. veljače 2016. Rješenje o priznanju strane presude postalo je pravomoćno 25. veljače 2016. i ovršno 25. svibnja 2016.

4. Podnositelj je kao ovrhovoditelj radi naplate novčane tražbine u iznosu od 10.800,59 KM sa zakonskom zateznom kamatom počevši od 13. veljače 2003. do isplate, radi naplate troška parničnog postupka u iznosu od 4.159,00 KM sa zakonskim zateznim kamatama koje teku od 16. travnja 2009. do isplate, te radi naplate troškova izvanparničnog postupka u iznosu od 3.062,50 kuna s pripadajućom zakonskom zateznom kamatom tekućom od 24. listopada 2013. do isplate i radi naplate troškova ovršnog postupka, 8. prosinca 2016. podnio Općinskom sudu u Rijeci prijedlog za ovrhu na novčanim sredstvima po računu ovršenika i na pokretninama ovršenika.

Nakon brojnih požurnica podnositelja kao ovrhovoditelja 16. prosinca 2019. doneseno je rješenje o ovrsi broj: Ovr – 9784/2016, sukladno prijedlogu.

Protiv tog rješenja o ovrsi ovršenik je uložio žalbu 10. siječnja 2020., a žalba je odbijena rješenjem Županijskog suda u Velikoj Gorici broj: Gž Ovr-285/20 od 24. studenoga 2020.

Rješenje o ovrsi dostavljeno je Financijskoj agenciji radi provedbe.

FINA obaviješću od 2. siječnja 2020. vraća sudu osnovu za plaćanje jer osnova za plaćanje ne sadrži podatke potrebne za izvršenje.

Podnositelj je uplatom predujma u iznosu od 5.000,00 kuna izvršio provjeru i pribavu podataka o dugotrajnosti blokade ovršenika 15. ožujka 2021., te nakon što je utvrđena minimalna vjerojatnost naplate po računima ovršenika, predložio je sudu podneskom od 13. srpnja 2021. pristupanje daljnjoj provedbi ovrhe sukladno točki II. izreke rješenja o ovrsi – pljenidbom i prodajom pokretnina ovršenika.

Taj podnesak ovrhovoditelja o nastavku određene ovrhe pljenidbom i prodajom pokretnina ovršenika upućen je sudu 26. svibnja, 1. srpnja, 7. srpnja i 23. srpnja 2021., no o njima sud nije odlučio niti postupio.

5. Prvostupanjski sud je 19. srpnja 2022. donio rješenje kojim obustavlja postupak ovrhe i ukida sve provedene radnje.

Županijski sud u Dubrovniku je rješenjem broj: Gž Ovr-283/22 od 19. listopada 2022. uvažio žalbu podnositelja i predmet vratio na nastavak postupka radi ovrhe na pokretninama.

U nastavku postupka prvostupanjski sud je zakazao pljenidbu pokretnina za 18. siječnja 2023. koja je odgođena, a pljenidba određena za 14. veljače 2023. je održana, ali pokretnine nisu popisane, već je, prema zapisniku od 20. veljače 2023. ovršenik upućen da se »javi ovrhovoditelju radi dogovora.«

Ovršenik Miro Kasipović podneskom od 27. veljače 2023. izvješćuje sud da se razveo te da su sve pokretnine na adresi Rijeka, Brsečka 8 u vlasništvu bivše supruge.

Dana 27. ožujka 2023. sud je sastavio izvješće sudskog ovršitelja o obavljenom uredovanju i troškovima u iznosu od 20,16 EUR.

6. Podnositelj je, na temelju članka 63. Zakona o sudovima (»Narodne novine« broj 28/13., 33/15., 82/15., 82/16., 67/18. i 21/22.), zamjeniku predsjednice Općinskog suda u Rijeci, podnio zahtjev za zaštitu prava na suđenje u razumnom roku koji je odbijen rješenjem broj: Su-Gzp I-42/2022-5 od 26. srpnja 2022.

Žalba protiv tog rješenja odbijena je rješenjem Županijskog suda u Rijeci broj: Su-Gžzp I-8/2022-2 od 28. listopada 2022.

III. DOPUŠTENOST USTAVNE TUŽBE

7. Sukladno stajalištu Ustavnog suda zauzetom u rješenju broj: U-IIIA-322/2014 od 23. prosinca 2014. (»Narodne novine« broj 8/15.), jedna od pretpostavki za dopuštenost ustavne tužbe podnesene na temelju članka 63. Ustavnog zakona jest ta da je podnositelj prethodno koristio dopušteno pravno sredstvo protiv nerazumne duljine postupka.

8. Podnositelji se obraćao zahtjevom za zaštitu prava na suđenje u razumnom roku iz članka 63. Zakona o sudovima, a zahtjev je pravomoćno odbijen.

Dakle, u konkretnom slučaju podnositelj je koristio pravna sredstva koja su mu bila na raspolaganju, a budući da postupak još uvijek nije okončan, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

IV. OSNOVANOST USTAVNE TUŽBE

9. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i nadležnih tijela te važnosti predmeta postupka za podnositelja.

1) Duljina sudskog postupka

10. U trenutku odlučivanja o ustavnoj tužbi postupak u ovoj ovršnoj stvari nije okončan te je u tijeku nastavak ovršnog postupka radi ovrhe na pokretninama.

Ustavna tužba podnesena je 15. prosinca 2023.

11. Ustavni sud je utvrdio da je pravno relevantno razdoblje u konkretnom slučaju trajalo od 29. siječnja 2012. (od podnošenja zahtjeva za priznanje strane sudske odluke) do donošenja odluke Ustavnog suda 27. travnja 2023., dakle, jedanaest (11) godina, dva mjeseca i 28 dana.

2) Složenost predmeta

12. Ustavni sud ocjenjuje da se u konkretnom slučaju ne radi o složenijem predmetu jer se radi prvotno o priznanju strane sudske odluke, a potom o ovrsi na novčanim sredstvima, a nakon toga na pokretninama ovršenika.

3) Postupanje nadležnih sudova

13. Postupak se gotovo cijelo vrijeme vodi pred prvostupanjskim sudom koji je u kratkom vremenu 2013. priznao stranu sudsku odluku. Međutim, u ovršnom postupku trebalo je tri godine za donošenje rješenja o ovrsi po prijedlogu od 9. prosinca 2016. Također sud nije izvještavao podnositelja o promjenama tijekom ovrhe i o nemogućnosti provedbe ovrhe na novčanim sredstvima, niti je postupio po njegovim prijedlozima o promjeni sredstva ovrhe od 15. ožujka 2021. do 19. srpnja 2022.

4) Ponašanje podnositelja ustavne tužbe

14. Ustavni sud ocjenjuje da podnositelj u pravno relevantnom razdoblju nije pridonio trajanju postupka, već je, naprotiv, požurnicama i podnescima nastojao ubrzati ovršni postupak.

V. OCJENA USTAVNOG SUDA

15. Ustavni sud utvrđuje da je postupak u pravno relevantnom razdoblju (od 29. siječnja 2012.) do donošenja odluke Ustavnog suda (27. travnja 2023.) trajao više od jedanaest (11) godina te da još nije okončan. Imajući u vidu duljinu trajanja postupaka, a koja je dijelom uzrokovana nepostupanjem prvostupanjskog suda, kao i okolnost da je postupak i dalje u tijeku, Ustavni sud ocjenjuje da je podnositelju povrijeđeno ustavno pravo na pošteno suđenje u dijelu koji se odnosi na razumnu duljinu postupka, a koje je zajamčeno člankom 29. stavkom 1. Ustava.

Izreka odluke

16. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona, donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog suda u Rijeci dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od njezine otpreme, a najkasnije osam (8) dana od isteka roka određenog u točki II. izreke ove odluke.

17. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Ustavni sud utvrđuje visinu naknade, zbog povrede prava na suđenje u razumnom roku, uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

18. Objava ove odluke temelji se na članku 29. Ustavnog zakona.

Broj: U-IIIA-7323/2022
 Zagreb, 27. travnja 2023.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.